Karen Hækkerup (S), 2010-01-28:
Der var engang en klog formand for Folketinget – han var i øvrigt socialdemokrat – der sagde: Hvad der ikke kan forsvares, skal ikke forklares.
Her må vi altså høre Venstres ordfører stå og forsøge at forsvare noget, som man ikke kan forklare sig ud af.
Det er jo fint nok, at regeringen siger: Vi vil gøre det bedre, vi vil sørge for, at Kriminalforsorgen kan fungere, vi vil sørge for, at de indsatte har gode arbejdsvilkår, vi vil sørge for, at de ansatte også kan være til stede i deres arbejde, kan udvikle sig, kan sørge for, at de indsatte har optimale forhold for at blive resocialiseret.
Men man må samtidig spørge hr. Kim Andersen: Hvordan er det, virkeligheden ser ud?
Der var også engang en Venstreminister, som sagde, at nu var tiden kommet, hvor man måtte sige, at det, der var i vejen i det her samfund, ikke længere var den tidligere regerings skyld.
Det var skatteministeren, som var fremme med den udtalelse, og den udtalelse ligger faktisk efterhånden en del år tilbage.
Alligevel må man altså nu konstatere, når vi står og skal have en forespørgselsdebat om Kriminalforsorgen, at vi igen skal høre på, hvor godt det går.
Vi skal igen høre på, hvor ansvarlig man er.
Vi skal igen høre på, at vi, der kritiserer, gør det, fordi det bare er nemt at kritisere, når man er udenfor.
Nej, sandheden er, at vi kritiserer, fordi den politik, regeringen fører, er skadelig.
Den er direkte uansvarlig.
Vi har et problem i Danmark med fængselsforhold, som er så elendige, at man nogle gange må skamme sig over det.
Vi har flere og flere bandemedlemmer, som kommer ind.
Vi har flere og flere, der skal have en længere straf.
Og vi ved jo godt, at hvis vi skal have de mennesker tilbage til samfundet og de skal holde op med at begå kriminalitet, så kræver det en indsats i fængslerne.
Det kræver en indsats, der tager hånd om de indsattes forhold og giver de ansatte mulighed for at løfte den opgave.
Derfor må man sige, at vi er i en situation, hvor vores fængsler er fyldt til bristepunktet.
Hr. Kim Andersen taler om, at vi moderniserer, men må jeg så minde om, hvor mange af vores fængsler der har problemer med skimmelsvamp, med alverdens forfald.
Det her område har simpelt hen ikke været behandlet godt nok.
Venstre siger så: Vi har givet ekstra penge til politiet.
De har redegjort for det.
Men så må jeg bare minde om, at nej, det har de rent faktisk ikke.
Og det er jeg sådan set enig i.
Men vi må erkende, at vi ikke får tryghed på gaderne, hvis ikke de kriminelle, vi sætter ind i vores fængsler, får en behandling, der gør, at de holder op med at være kriminelle, når de altså kommer ud igen.
Det vil sige, som fru Karina Lorentzen Dehnhardt sagde: Vi har behov for en deganging-strategi, vi har behov for at vide, hvad det er, vi gør, når vi kigger på mennesker, som er sat ind i vores fængsler, for at finde ud af, hvad det er, der skal til, for at de holder op med at begå kriminalitet.
Derfor er det, der ligger nu, uansvarligt, vil jeg sige til hr. Kim Andersen.
Og justitsministeren må også høre efter.
Det er uansvarligt, når man nu skal ud at nedlægge, hvad der svarer til 60 stillinger for uniformeret personale og 30 for civile.
Der bliver skåret ned på sikkerhed, der bliver skåret ned på den indsats, der er i forhold til uddannelse af de indsatte.
Det drejer sig om administrative stillinger og socialrådgiverstillinger, lægestillinger, HR-stillinger, rengøringspersonale – hele vejen rundt skal der skæres, samtidig med at vi har en situation, hvor vores fængsler er pressede og har brug for en ekstra indsats, hvis de skal kunne levere det, som vi har sat dem til at levere, nemlig en opgave, der hedder at passe på de indsatte og samtidig sørge for en resocialisering.
Venstres ordfører, hr. Kim Andersen, sluttede sit indlæg med at sige, at det er så let at kritisere, når man er udenfor.
Men lad mig bare afslutningsvis sige, at der også er meget at komme efter.